Meta tħares lejn is-surveys u tiftakar li jista' jkollna elezzjoni fil-qrib, minn Novembru 'l quddiem, wieħed jistaqsi x'se jagħmlu dawk li la jafdaw lill-Partit Laburista u lanqas lill-Partit Nazzjonalista? Illum dawn, bħala numru jiffurmaw partit waħidhom. Fl-aħħar survey rajna li l-Partit Nazzjonalista għadu lura u l-kap kurrenti tal-partit huwa f'sitwazzjoni ħafna agħar mill-partit tiegħu. Ma naħsibx li jeżistu Maltin u Għawdxin li ma jafux jew ma jammettux li rajna ħafna affarijiet mhux xierqa u mhux f'posthom minn dan il-gvern. B'dana kollu xorta fadal eluf kbar li ma jagħtux każ ta' xejn u jivvutaw xorta lill-politiċi fi ħdan l-istess gvern. Imma anki jekk dawn in-numri huma kbar, is-surveys qed juru li l-partit fl-oppożizzjoni xorta għandu ċans jerbaħ jekk jattira l-vot tal-indeċiżi u ta' dawk li qed jgħidu mhux ser jivvutaw. Hawn tinsab il-vera problema għall-Partit Nazzjonalista. Fi kliem ieħor, ma għandiex nazzjon ta' bċieċen. Għandna elettorat li verament jixtieqlu l-ġid lill-pajjiżu u jixtieq jara l-integrita' fit-tmexxija. Biss dan l-elettorat għandu problema kbira quddiemu għax qed iħossu politikament orfni. U din is-sezzjoni tal-elettorat qed tikber kuljum. Għandna elettorat li mhux qed iħossu komdi li jivvota lill-partit fl-oppożizzjoni kif inhu kompost illum allavolja għandna gvern daqshekk korrott. Għandna elettorat li mhux qed iħossu komdu jafda lill-pajjiż f'idejn Bernard Grech għaliex mhux qed jinstiga kunfidenza u abilta' neċessarja. Sfortunatament, is-surveys qegħdin ikomplu jisħqu fuq dan il-punt. Imma donnu ebda sinjal ta' survey ma hu qed jittieħed bis-serjeta' mill-Partit Nazzjonalista. Minflok esponenti tiegħu qed jinfexxu jgħajru lill-elettorat. Niftakru x'messaġġ tana l-aħħar survey tal-Malta Today. 29.5% minn min wieġeb għas-survey jafdaw lil Dr Grech, waqt li 27% ta' dawk li vvutaw Partit Nazzjonalista fl-2017 ma għandhomx fiduċja fih. Iktar minn kwart li vvutaw lill-Partit Nazzjonalista fl-2017 ma jafdawx lill-kap illum. Quddiem din is-sitwazzjoni, kif partit jista' jiġbed lejh voti min-naħa l-oħra? Donna l-arroganza li tant saltnet qabel l-2013 baqgħet ittimbrata mal-Partit Nazzjonalista. Illum, hija din l-arroganza li qed tkisser lil dan il-partit. Il-mistoqsija prinċipali hija din. Dawk li qatt ma huma se jivvutaw lill-Partit Laburista x'alternattiva għandhom fl-elezzjoni li ġejja? Possibbli li dawn ser ikollhom jagħlqu għajnejhom u jivvutaw biex ipoġġu prim ministru li għamel il-maġġoranza ta' żmienu bħala avukat ma jħallasx it-taxxa? Jew inpoġġi fil-poter lil xi ħadd li ma ddejjaq xejn jittallab businessman għall-pjaċiri? Mela għal dawk li ma jistgħux iġerrħu lill-Partit Laburista għall-oxxenitajiet imwettqa, ma jistgħux iduru fuq il-Partit Nazzjonalista kif inhu llum. L-isfortuna hi, li hemm ħafna twerwir li jekk wieħed jivvota għat-tielet partit ikun qed jaħli l-vot. Biss anki hija verita', hemm ħafna partiti żgħar u huma frantumati u ma hemmx verament mexxej kariżmatiku li jgħaqqadhom jew li l-elettorat iqies li huma "Prim Minister stuff". Fil-fatt, l-elettorat qed jispiċċa mingħajr għażla u qiegħed f'dilemma kbira. Hemm wisq karattri mċappsa, hemm wisq sigrieti li qed joħorġu maż-żmien. Skond l-aħħar survey hemm 12.4% ma jridux jivvutaw u 9.9% ma jafux kif se jivvutaw. Flimkien, dawn in-numri jagħmlu partit. Għal hawn Malta li mdorrijin b'perċentaġġi għoljin ta' votanti, jekk verament ma jivvutawx kważi kwart, tkun xokk qawwi fis-sistema u vot ta' sfiduċja qawwija fil-politiċi tagħna. It-tendenza hi li ħafna mid-dubbjużi joħorġu jivvutaw l-istess billi jagħmlu xi kompromess mal-kuxjenza tagħhom. L-arroganza tan-Nazzjonalisti qabel l-2013 hija l-istess arroganza li qed juru l-Laburisti llum. Din dejjem qed tnaqqas l-għażla ta' bejniethom. Għalhekk huma qed jippriedkaw li jekk jitfaċċa t-tielet Partit, is-sitwazzjoni tiġi agħar. Biss huma ħafna dawk li qed jgħidu li donnu wasal iż-żmien li pajjiżna jersaq lejn it-tielet vuċi fil-Parlament, la ż-żewġ partiti l-kbar mhux qed jispiraw fiduċja u qed jagħtu x'wieħed jifhem li l-arroganza tagħhom hija mingħajr limitu. Biss it-triq hija waħda għat-telgħa u t-tielet partit jirrenja hekk kif minn ħdanu toħroġ persuna li tkun kapaċi tikkonvinċi lill-elettorat li tista' tittieħed biss li tkun prim ministru ta' pajjiżna.